Rolf Sørensen

Rolf Sørensen (født 20. april 1965) er en dansk cykelagent og cykelkommentator samt tidligere professionel cykelrytter. Han er Danmarks mest vindende cykelrytter nogensinde med 53 sejre i sine i alt 17 sæsoner som cykelrytter.

Karriere 
Rolf Sørensens største bedrifter er bl.a. at vinde en sølvmedalje ved sommer-OL 1996, to etapesejre i Tour de France (1994 og 1996), en etapesejr i Giro d'Italia (1995) og sejrene i klassikerne Liege-Bastogne-Liege i 1993 og i Flandern Rundt i 1997.

Rolf Sørensen har derudover vundet løbene Paris-Tours (1990), Tirreno-Adriatico (1987, 1992), Trofeo Laigueglia, Paris-Bruxelles (1992, 1994), Rund um den Henninger Turm (1993), Milano-Torino (1993), Kuurne-Bruxelles-Kuurne (1996) og Holland Rundt (1996, 1998). Derudover etaper i Tour de Suisse, Romandiet Rundt, m.fl.

Rolf Sørensen flyttede i en alder af blot 17 år til Italien, hvor han siden har boet. Mange italienere betragtede ham som en landsmand, og han fik kælenavnet Il Biondo pga. sit lyse hår. Det var også i Italien, at Sørensen fik sit internationale gennembrud med sin sejr i etapeløbet Tirreno-Adriatico i 1987 i en alder af blot 21. I Italiens største løb, Giro d'Italia, markerede Sørensen sig, udover sin ene etapesejr i 1995, ved to gange at opnå andenpladsen i pointkonkurrencen.

I den danske offentlighed er Rolf Sørensen bl.a. kendt for at have kørt i den gule førertrøje i Tour de France i 1991, hvor han erobrede den efter sejr i holdtidskørslen på 2. etape, og ikke mindst for at miste den igen efter at have pådraget sig et brækket kraveben ved et styrt i en rundkørsel kort før mål på 5. etape (han gennemførte etapen, men stillede ikke op til den næste). Rolf Sørensen var på det tidspunkt også den førende rytter i worldcuppen.

Af Rolf Sørensens mange top-10 placeringer i store løb skal det nævnes, at han vandt sølvmedalje i landevejsløb (linieløb) ved OL i 1996.

I offentligheden er han også kendt for sin rivalisering med Bjarne Riis, den anden store danske rytter i 1990'erne. Deres rivalisering var på sit højeste efter en disput over taktikken til VM i 1994.

Den 18. marts 2013 erkendte Rolf brug af doping.

Post Danmark Rundt 
 2000: Samlet vinder
 1999: Samlet nummer to med +0.18 
 1998: Samlet nummer to med +0.54 
 1996: Samlet nummer to med +0.12 
 1988: Ungdomskonkurrencen, pointkonkurrencen (grøn trøje) og samlet nummer to med +0.05 
 1987: Ungdomskonkurrencen og samlet nummer to med +0.06 
 1986: Pointkonkurrencen (grøn trøje)

Er således 5 gange i alt blevet samlet nummer to.

Rolf Sørensen er den rytter, der har haft flest dage i gult i Danmark Rundt med sine 11 dage. Nummer to er Kim Andersen og Jakob Piil, som med 2003 udgaven hver har kørt seks dage i gult.

Rolf Sørensen er sammen med Jesper Skibby de eneste, der har vundet etaper såvel i det »gamle« Danmark Rundt som i det »nye«. Rolf Sørensen vandt i alt tre etaper. I 1999 vandt han etapen der gik fra Aalborg til Århus. Rolf Sørensen er den cykelrytter der har været på podiet flest gange i Danmark Rundt podiet, det har han været seks gange. Han er den cykelrytter der næstflest antal dage har været i den gule trøje under Post Danmark Rundt.

Tour de France 
Rolf Sørensen deltog syv gange i Tour de France, 1991(udgået), 1992(udgået), 1993, 1994, 1996, 1997 og 2001. Rolf Sørensens bedste samlede placering var i 1994, hvor han blev nr. 19.

I 1991, hans første optræden i løbet, opnåede Rolf fire dage i den gule førertrøje. Han erobrede den efter sejr i holdtidskørslen på 2. etape, men mistede den da han udgik med et brækket kraveben efter et styrt i en rundkørsel kort før mål på 5. etape. Den følgende dag nægtede klassementets nye førstemand, Greg LeMond, at stille op i den gule førertrøje.

I 1994 var Sørensen igen med til at vinde holdtidskørslen. Senere i løbet vandt han selv 14. etape efter at have slået australieren Neil Stephens i en tomandsspurt. I 1996, hvor rivalen Bjarne Riis ellers løb med opmærksomheden, vandt han 13. etape efter opstigningen til Superbesse. Han vandt spurten foran Orlando Rodrigues og de stærke franskmænd Richard Virenque og Luc Leblanc.

Doping 

Rolf Sørensen var længe en af de "store" danske cykelryttere i sin generation, som stod fast ved, at han ikke havde benyttet sig af doping. Udtrykket "Rolf er ren" blev populariseret af især radioprogrammet Monte Carlo, som en ironisk kommentar til hans påstand om at han er "ren", idet flere andre cykelryttere på samme niveau fra hans tid er blevet fanget i brug af doping. Tidligere cykelrytter Tyler Hamilton, har i et interview udtalt, at han anser det for usandsynligt, at Rolf Sørensen ikke har gjort brug af doping. En julebryg fra Trekantens Bryghus har ligeledes fået navnet "Rolf er ren" efter misæren.

18. marts 2013 indrømmede han i en pressemeddelelse, at han igennem halvfemserne periodevist havde brugt epo og i enkelte tilfælde kortison.

Titler 
1983 – amatør (junior)
 Vandt VM i holdløb (med Søren Lilholt, Alex Pedersen og Kim Faarvang Olsen)

1986 – Murella-Fanini
 Vandt NM i landevejsløb (amatør)

1987 – Remac-Fanini
 Vandt Tirreno-Adriatico + etape
 Vandt G.P. Pino Cerami

1988 – Ariostea
 Vandt etape i Den Sicilianske Cykeluge
 Vandt G.P. Camaiore
 Vandt etape i Danmark Rundt
 Vandt etape i Schwabenbrau Cup

1989 – Ariostea
 Vandt Trofeo Pantalica
 Vandt Giro dell'Etna
 Vandt Coppa Bernocchi
 Vandt G.P. Heule (belgisk kermesse)

1990 – Ariostea
 Vandt Den Sicilianske Cykeluge + etape
 Vandt Trofeo Laigueglia
 Vandt Paris-Tours
 Vandt Trofeo Tinchella

1991 – Ariostea
 Vandt etape i Schweiz Rundt
 4 dage i Den Gule Førertrøje i Tour de France (udgik med brækket kraveben efter styrt)

1992 – Ariostea
 Vandt Tirreno-Adriatico + etape
 Vandt etape i Hofbräu Cup
 Vandt Paris-Bruxelles

1993 – Carrera
 Vandt etape i Tirreno-Adriatico
 Vandt etape i Tre Dage ved Panne
 Vandt 2 etaper i Vuelta al Pais Vasco
 Vandt Liege-Bastogne-Liege
 Vandt Rund um den Henninger Turm
 Vandt 3 etaper i Romandiet Rundt
 Vandt RAI Derny Criterium Amsterdam
 Vandt etape i Schweiz Rundt
 Vandt Coppa Bernocchi
 Vandt Milano-Torino
 Vandt Københavns seksdagesløb (med Jens Veggerby)

1994 – GB-MG
 Vandt: Trofeo Laigueglia
 Vandt etape i Tour de France
 Vandt Trofeo Matteotti
 Vandt Paris-Bruxelles

1995 – MG-Technogym
 Vandt etape i Vuelta al Pais Vasco
 Vandt etape i Giro d'Italia
 Vandt etape i Tour de Luxembourg

1996 – Rabobank
 Vandt Kuurne-Brussel-Kuurne
 Vandt etape i Tirreno-Adriatico
 Vandt etape i Tour de France
 Vandt etape i Danmark Rundt
 Vandt Holland Rundt + etape

1997 – Rabobank
 Vandt etape i Tirreno-Adriatico
 Vandt etape i Tre Dage ved Panne
 Vandt Flandern Rundt

1998 – Rabobank
 Vandt etape i Tirreno-Adriatico
 Vandt Holland Rundt

1999 – Rabobank
 Vandt kriterium i Freiburg
 Vandt etape i Danmark Rundt

2000 - Rabobank
 Vandt Danmark Rundt

Efter cykelkarrieren 
Rolf Sørensen har efter sin karriere stadig været aktiv i cykelverdenen, bl.a. som rådgiver for det unge talent Matti Breschel, og fra 2006 er han fast ekspert-kommentator på cykelløb på TV-stationen TV 2. Han var i juni 2007 tillige med i opløbet om stillingen som sportschef på TV2Sport, men blev vejet og fundet for let af ledelsen.

I 2018 deltager Sørensen i sæson 15 af Vild med dans, hvor han dansede med Karina Frimodt. Efter uge 8 træk han sig fra konkurrencen efter han kom til skade med sit ben.

Referencer

Eksterne henvisninger 

 

Mandlige cykelryttere fra Danmark
Olympiske sølvmedaljevindere fra Danmark
Medaljevindere fra Danmark ved sommer-OL 1996
Danmark Rundt-vindere
Dopingsager med cykelryttere fra Danmark
Deltagere for Danmark ved sommer-OL 1996
Vindere af Københavns seksdagesløb